Vjerojatno ste primijetili, gradonačelnik Vukovara posljednjih je dana u ozbiljnom naletu sa svojom tezom o “kontinuiranoj velikosrpskoj puzajućoj agresiji” u tom gradu, koju pokušava dodatno apostrofirati pričom o srpskoj djeci koja se – ne dižu na hrvatsku himnu.

Koliko su istupi Ivana Penave potencijalno opasni, mogao bi pokazati posljednji slučaj iz Vukovara gdje je napadnut dječak koji tamo pohađa nastavu na srpskom jeziku u školi čije učenike upravo gradonačelnik uporno javno proziva.

Naime, kako je prvo objavio portal Srbi.hr., a potom i Novosti pa se javila i policija, učenik trećeg razreda Tehničke škole Nikola Tesla, koju je Penava dakle imenovao u svojim kritikama, čekao je u srijedu navečer autobus kad ga je, navodno, napalo pet do šest maloljetnika od kojih je većina imala fantomke.

Objavio je i video djece

Glasnogovornik Policijske-uprave vukovarsko-srijemske Domagoj Džigmunović potvrdio je za Novosti da je učenik zadobio lakše ozljede, a za petak najavljuju detaljniji izvještaj o događaju.

Iako je sasvim moguće da se radi o bizarnoj slučajnosti, ipak je uznemirujuće da je dva dana nakon što je Penava u javnosti prozvao učenike te iste škole jer se nisu ustali za vrijeme himne (a onda to još jednom ponovio dan kasnije na presici), učenik te iste škole napadnut.

Inače, portal Index primijetio je još jednu krajnje jezivu stvar: gradonačelnik je snimku učenika koji nisu ustali na hrvatsku himnu objavio na službenim stranicama grada Vukovara u sklopu izvještaja sa svoje presice o velikosrpskoj agresiji u Vukovaru.